text: Tre kvinder dræbt i traktorulykken
  19 juni 2010 kl. 07.33
  Det var tre ældre kvinder, der mistede livet i traktorbusulykken i Vadehavet. De kommer alle fra Give-egnen.
  De tre dræbte fra traktorbusulykken ud for Mandø i Vadehavet fredag er blevet identificeret. De var alle ældre kvinder fra Give-egnen.
  Syd- og Sønderjyllands Politi oplyser, at de dræbte er kvinder på 73, 78 og 79 år.
  Navnene på de dræbte er endnu ikke frigivet.
  Der var i alt 45 passagerer med den traktorbus fra Sælbus, der forulykkede. Gruppen var en del af en udflugt fra Ældresagen i Give, der havde været ude på sandbanken Koresand for at se på sæler.
  Foruden de tre dræbte er der 39 tilskadekomne. 17 fik sygehusbehandling, heraf var to kvæstet alvorligt. 22 fik mindre skader, der ikke krævede indlæggelse, oplyser politiet.
  Politiet fik bistand til redningsarbejdet fra Ribe Brandvæsen, Falck og redningsstationen på Rømø. Desuden deltog helikoptere fra Søværnets Operative Kommando og den tyske redningshelikopter fra Niebüll.
  I alt 80 mennesker deltog i redningsarbejdet, der ifølge politiet foregik roligt og uden panik.
  Politiets teknikere arbejder nu på at finde årsagen til, at den traktordrevne bus væltede.
  Flagene gik i dag på halv på Mandø. Øens 40 beboere er dybt berørt af ulykken.
  